IZVJEŠĆE O RADU HRVATSKE KOMORE SOCIJALNIH RADNIKA 2022. GODINE

U 2022. godini u Hrvatskoj komori socijalnih radnika bila su zaposlena 3 djelatnika:
· 2 osobe - ugovor o radu na neodređeno vrijeme (tajnik i administrativni referent) i
· 1 osoba - ugovor o dodatnom radu (predsjednik).

Sklopljena su:
· 1 autorski ugovor (za rad provoditelja znanstveno-istraživačkog projekta “Socijalni rad u centrima za socijalnu skrb u Republici Hrvatskoj”) i 
· 69 ugovora o djelu (za rad predstavnika tijela i sekcija i provoditelja stručnog nadzora).

U Imenik socijalnih radnika/Upisnik članova od osnutka Komore do dana 31. prosinca 2022. godine upisano je ukupno 2856 socijalnih radnika, u Imenik socijalnih radnika vježbenika upisano je 0 vježbenika, a upis u upisnik socijalnih radnika koji obavljaju djelatnost socijalnog rada kao profesionalnu djelatnost se još ne provodi jer je u tijeku donošenje Prijedloga Pravilnika o pružanju socijalnih usluga kao profesionalne djelatnosti ili kao obrta koji će biti dostavljen na suglasnost Ministarstvu rada, mirovinskog sustava, obitelj i socijalne politike.
Doneseno je:
· 174 rješenja o upisu socijalnih radnika u Hrvatsku komoru socijalnih radnika/priznavanju prava na obavljanje djelatnosti socijalnog rada,
· 36 rješenja o prestanku prava na obavljanje djelatnosti socijalnog rada (35 temeljem zahtjeva članova, a 1 temeljem činjenice smrti člana, ostalih razloga nije bilo) i 
· 0 rješenja o privremenoj zabrani prava na obavljanje djelatnosti socijalnog rada

Ispitu stručnih znanja i kompetencija nije pristupila niti jedna osoba, nije bilo zahtjeva za priznavanje razine specijalnosti, a donošenje rješenja o priznavanju uvjeta za obavljanje socijalnog rada kao profesionalne djelatnosti se još ne provodi jer je u tijeku donošenje Prijedloga Pravilnika o pružanju socijalnih usluga kao profesionalne djelatnosti ili kao obrta koji će biti dostavljen na suglasnost Ministarstvu rada, mirovinskog sustava, obitelj i socijalne politike te stoga nije doneseno niti jedno rješenje o privremenoj obustavi socijalnog rada kao profesionalne djelatnosti niti rješenje o prestanku obavljanja socijalnog rada kao profesionalne djelatnosti.

Hrvatska komora socijalnih radnika izdala je 2 potvrde iz evidencija koje vodi u skladu sa Zakonom.
U 2022. godini ostvareno je 1.606.515,00 kuna prihoda od čega 1.523.533,00 kuna od članarina.
Od strane drugih organizatora prijavljeno je, vrednovano i kategorizirano 339 stručnih skupova. Hrvatska komora socijalnih radnika u 2022. godini nije organizirala stručna usavršavanja.
SKUPŠTINA
3. IZVANREDNA SKUPŠTINA HRVATSKE KOMORE SOCIJALNIH RADNIKA
- 3. izvanredna Skupštinu održana je online dana 03. studenog 2022. godine, u trajanju od 17:00 do 17:45 sati 
- na Skupštini je prisustvovalo 55 članova Komore
- na Skupštini su usvojeni:
· Financijsko izvješće za 2021. godinu na koje je dobiveno pozitivno prethodno mišljenje resornog ministarstva 
· Upitnik o funkcioniranju sustava financijskog upravljanja i kontrola za 2021. godinu
· Pravila za upravljanje dokumentarnim gradivom Hrvatske komore socijalnih radnika
· Pravilnik o uredu Komore
· Pravilnik o radu Tijela i Stručnih tijela Komore
· Odluka o iznosu honorara za Tijela i Stručna tijela te stručnjake za provođenje stručnog nadzora za 2023. godinu

11. REDOVNA SKUPŠTINA
- 11. redovna Skupština održana je online 28. prosinca 2022. godine, u trajanju od 11:30 do 12:15 sati
- na Skupštini je prisustvovalo 40 članova Komore
- na Skupštini su usvojeni:
· godišnje izvješće o radu za 2021. godinu na koje je dobiveno pozitivno prethodno mišljenje resornog ministarstva, 
· plan i program rada za 2023. godinu na kojeg je dobiveno pozitivno prethodno mišljenje resornog ministarstva, 
· financijski proračun za 2023. godinu na kojeg je dobiveno pozitivno prethodno mišljenje resornog ministarstva,
· članarina za 2023. godinu na koju je dobivena prethodna suglasnost resornog ministarstva i
· Izmjene i dopune Statuta Hrvatske komore socijalnih radnika na koje je dobivena prethodna suglasnost resornog ministarstva. 

- u Tijela Hrvatske komore socijalnih radnika izabrani su:
· za Zamjenicu Predsjednika Skupštine – Sonja Patrčević,
· za Disciplinski sud – Medina Jovović i Lucija Pleadin Dijačić i
· za Nadzorni odbor – Vlasta Grgec-Petroci.



IZVJEŠĆE O RADU PREDSJEDNIKA I UPRAVNOG ODBORA
· održano 13 sastanka Upravnog odbora – donesene ukupno 93 odluke

Predstavnici u radnim skupinama i savjetodavnim odborima

· Povjerenstvo za stručnu ocjenu programa stručnog usavršavanja Ministarstva rada, mirovinskog sustava, obitelj i socijalne politike - ispred Hrvatske komore socijalnih radnika imenovani su mr.sc. Antun Ilijaš, predsjednik Hrvatske komore socijalnih radnika i izv.prof.dr.sc. Vanja Branica, predsjednica Povjerenstva za stručna pitanja i trajno usavršavanje
· Nacionalno vijeće za razvoj socijalnih politika – ispred Hrvatske komore socijalnih radnika imenovani su Antun Ilijaš kao član te Štefica Karačić kao zamjena - održano pet sjednica
· Savjet za socijalnu skrb Zagrebačke županije – za predstavnika Hrvatske komore socijalnih radnika imenovana je Sanja Helfrih
· Savjetodavni odbor za zaštitu i tretman djece i mladih s problemima u ponašanju u programu ISKORAK - ispred Hrvatske komore socijalnih radnika imenovani su Franjo Imbrišić kao član te Anica Katačić kao zamjenica - dana 26. rujna 2022. godine Franjo Imbrišić je sudjelovao su na 3. sastanku koji se održao u prostoru Ministarstva rada, mirovinskoga sustava, obitelji i socijalne politike te su predstavljeni rezultati rada kroz 2022. godinu, najavljena je provedba analize sadržaja koji je prikupljen tijekom izrade intervjua u ustanovama (obrađeni su mlt. smješteni korisnici i svo osoblje), novi instrument, koji treba proizići iz ovog programa je u fazi testiranja, u slijedećem razdoblju će se dovršiti edukacija svih zaposlenika ustanova, te održati konferencija međunarodnog karaktera. - Istaknuto je da je utvrđeno kako naknadna skrb za djecu s poremećajima u ponašanju nije adekvatna kao ni načini praćenja, a samim time i učinkovitost intervencija sustava. - Postoji potreba većeg angažmana centara za socijalnu skrb kroz mjere obiteljsko pravne zaštite, socijalno mentorstvo i druge usluge. – Napomenuto je kako se mjere ne mogu izricati roditeljima ako su djeca punoljetna te kako sustav treba prepoznati tu kategoriju korisnika i reagirati ciljanim mjerama u obitelji, a koje se mogu protezati i nakon punoljetnosti te organiziranom podrškom nakon izlaska iz skrbi, a uzevši u obzir prosječnu dob osamostaljivanja mladih u Hrvatskoj. - Dosadašnje istraživanje utvrdilo je da postoji veći broj mladih s teškoćama mentalnog zdravlja; da je psihološko/psihijatrijska skrb neadekvatna; povećan je broj djece ovisnika; postoji manjak tretmana; korisnici su nezainteresirani; mit o čistom "PUP"- obzirom na gore navedeno, isti ne može opstati te se ustanove moraju prilagoditi korisnicima, potrebno je razvijanje šire mreže intervencija temeljenih na potrebama. – Postavljen je upit vezan uz potrebe u pogledu populacije djevojaka s poremećajima u ponašanju, a koje iskazuju kombinirane teškoće-poremećaje u ponašanju te laku mentalnu retardaciju odnosno za mlt. i mlađe punoljetne djevojke s poremećajem u ponašanju, tjelesnim ili mentalnim oštećenjima, utvrđeno je da sustav prepoznaje postojanje djevojaka s takvim teškoćama no da iste nisu smještene u domove za odgoj djece i mladeži ili centre za pružane usluga u zajednici koji su bili predmet istraživanja, radi se o relativno malom broju korisnica koje ne mogu dobiti adekvatan tretman u standardnim centrima za odgoj i obrazovanje te sudovi nisu u mogućnosti izricati mjeru upućivanje u posebnu odgojnu ustanovu - predstavnica resornog ministarstva navela je da je potrebno pronaći rješenja kroz postojeće ustanove, stvaranjem posebnih odgojnih grupa ili razvijanjem udomiteljstva
· Uredništvo i savjet Ljetopisa socijalnog rada Studijskog centra socijalnog rada – ispred Hrvatske komore socijalnih radnika imenovani su Antun Ilijaš i Milica Gregurić Prugovečki

Dopisi
· Hrvatska komora socijalnih radnika je od službenika za informiranje svih ministarstava te Ureda za zakonodavstvo Vlade Republike Hrvatske, zatražila prethodna mišljenja na Prijedlog Zakona o socijalnoj skrbi, Prijedlog Zakona o udomiteljstvu te Prijedlog Zakona o izmjenama i dopunama Zakona o djelatnosti socijalnog rada. Sva ministarstva i Vlada su zahtjev rješenjem odbila nakon čega je Komora Povjereniku za informiranje uložila žalbe na sva rješenja. Žalbe su usvojene od strane Povjerenika za informiranje te je svim ministarstvima i Vladi naloženo da dostave tražena mišljenja. Temeljem navedenog, od Ministarstva rada, mirovinskog sustava, obitelji i socijalne politike zatražena je izmjena Zakona o izmjenama i dopunama Zakona o djelatnosti socijalnog rada.

Obilježavanje godišnjice smrti Blaženke Poplašen i Ivana Pavića 
· 09. srpnja 2022. godine - godišnjica smrti Blaženke Poplašen i Ivana Pavića ubijenih u Centru za socijalnu skrb Đakovo - održala se minuta šutnje - navedenog datuma Hrvatska komora socijalnih radnika je na Ustavni sud predala prijedlog za pokretanje postupka za ocjenu suglasnosti s Ustavom članka 247. stavka 6. i 7. Obiteljskog zakona, prema kojem socijalni radnici zaposleni u centrima za socijalnu skrb bivaju imenovani skrbnicima osobama lišenima poslovne sposobnosti bez njihovog pristanka – održan online sastanak na navedenu temu za sve zainteresirane članove Komore – poslane dvije požurnice – do današnjeg dana nije zaprimljen odgovor Ustavnog suda
· Za djelatnike Centra za socijalnu skrb Đakovo Hrvatska komora socijalnih radnika financirala je teambuilding u razdoblju od 30. travnja do 01. svibnja 2022. godine s izletom na slapove Krke, Zrmanju i otok Pagu. Izlet je organiziran kao vrsta rekuperacije i dodatnoga zbližavanja te nošenja s proživljenom traumom djelatnika na radnome mjestu. Tijekom izleta, svi su djelatnici sudjelovali na psiho-socijalnoj radionici na temu žalovanja i nošenja s traumatskim događajem. Radionica je bila podijeljena u dva dijela, od čega je prvi dio bio edukativnoga karaktera, dok je drugi dio bio interaktivni dio u kojemu su svi djelatnici imali mogućnost promisliti o svojim doživljajima i osjećajima te ih dobrovoljno izraziti. Edukativni dio se sastojao od predstavljanja pet faza žalovanja (poricanje, bijes, pregovaranje, depresija i prihvaćanje) te osvješćivanju važnosti prolaska kroz svaku pojedinu fazu, kao i činjenice da se faze mogu isprepletati kod pojedinaca i da ih ne prolaze svi jednakom brzinom. U drugom su dijelu djelatnici međusobno razgovarali o traumatskom događaju koji su proživjeli te pokušali na osobnome primjeru uvidjeti faze koje su prošli ili potencijalno još prolaze. Na ovaj su način uvidjeli kako se svi nose sa sličnim razmišljanjima, dilemama i osjećajima te jedni drugima mogli pružiti podršku i utjehu.
Obilježavanje godišnjice smrti Jakova Kudrića – „Svjetlo za Jakova“
· 14. prosinca 2022. godine svi socijalni radnici u Republici Hrvatskoj obilježili su dan sjećanja na Jakova Kudrića koji je prije 22 godine tragično preminuo na svom radnom mjestu. Tom prigodom, socijalni radnici su na svom radnom mjestu zapalili svijeću u znak sjećanja na preminulog kolegu.

Sudjelovanje u E-savjetovanjima
· Prijedlog odluke o visini opskrbnine za potrebe korisnika – prijedlozi nisu prihvaćeni
· Nacrt strateškog okvira razvoja mentalnog zdravlja 2022.-2030. – prijedlozi su djelomično prihvaćeni
· Prijedlog pravilnika o razini, odgovarajućem zvanju, uvjetima i načinu napredovanja stručnih radnika u djelatnosti socijalne skrbi - prijedlozi su djelomično prihvaćeni
· Pravilnik o mjerilima za pružanje socijalnih usluga i katalog socijalnih usluga i pomoćno tehničkih poslova - prijedlozi su djelomično prihvaćeni
· Nacrt Prijedloga Zakona o izmjenama i dopunama Zakona o zdravstvenoj zaštiti – prijedlozi su primljeni na znanje
Svjetski dan socijalnog rada

Na Svjetski dan socijalnog rada hrvatski socijalni radnici jednoglasno poručili: Vrijeme je da hrvatska politika prestane ignorirati struku
Svečanošću naziva „Socijalni rad u Hrvatskoj: nove perspektive“, dana 15. ožujka 2022. godine, je ispred nekoliko stotina uzvanika u hotelu Academia u Zagrebu obilježen Svjetski dan socijalnog rada.
Tradicionalna svečanost ove se godine odvijala u kontekstu izraženih globalnih utjecaja poput pandemije, rata na europskog tlu, klimatskih promjena i prirodnih katastrofa, što nažalost posljedično dovodi i promjene konteksta u kojem djeluje profesija socijalne skrbi. Evidentan je trend porasta nasilja u društvu, nepovoljnih demografskih promjena i ekonomske i socijalne nesigurnosti, što pred socijalne radnike stavlja nove izazove, a često i krizne situacije. 
I umjesto da nositelji politika u hrvatskom društvu to prepoznaju i profesionalcima koji se danonoćno bore za živote i prava korisnika sustava socijalne skrbi pruže podršku, hrvatska politika ignorira glas struke i sve češće odgovornost prebacuje upravo na leđa socijalnih radnika, naglašeno je na skupu koji je okupio više od stotinu socijalnih radnika iz cijele Hrvatske.
Predsjednica Hrvatske udruge socijalnih radnika Štefica Karačić istaknula je da se Svjetski dan socijalnog rada obilježava pod nazivom „Izgradimo zajedno održivo društvo po mjeri svakoga“ te je svim socijalnim radnicama i socijalnim radnicima u Hrvatskoj čestitala Svjetski dan socijalnog rada i poručila: “Voljela bih danas reći da je prošla godina protekla u iskustvima dijaloga, partnerstva i suradnje struke i politike. Nažalost, nije. Doneseni su važni zakoni i definirana takozvana reforma sustava socijalne skrbi, ali bez podrške onih koji ju trebaju provesti. I kada smo se kao stručnjaci konstruktivno uključili i upozorili na nedostatke, umjesto dijaloga dobili smo šutnju i ignoriranje. To nije put kojim možemo kao struka i kao društvo ići naprijed. Zato s ove pozornice danas poručujem da socijalni radnici neće biti javne mete u službi nefunkcionalnog, tromog i neuređenog sustava socijalne skrbe. Mi ćemo pokazati profesionalnu hrabrost u obrani digniteta struke i dostojanstva naših korisnika. Vrijeme je da hrvatska politika prestane ignorirati struku i da se politikom počnu baviti ljudi koji su spremni na dijalog i partnerski odnos”.
Podršku skupu dala je i Hrvatska komora socijalnih radnika, a predsjednik Antun Ilijaš istaknuo je da svi dionici u društvu moraju govoriti više o socijalnoj skrbi. “Kao što dobro znate, u Hrvatskoj imamo dvije i pol tisuće socijalnih radnica i radnika i više od pola milijuna korisnika sustava socijalne skrbi u Hrvatskoj. To su jako velike brojke. Međutim, istovremeno, mi o socijalnoj skrbi i socijalnim radnicima u javnosti govorimo samo nekoliko puta godišnje. Kako je to moguće? Svi dionici u društvu, počev od nas samih pa sve do medija, o sustavu socijalne skrbi moramo govoriti što više i što češće. Istina je, ima teških i tužnih slučajeva, ali ima i bezbroj lijepih i sretnih ishoda u zajedničkoj borbi za pomoć potrebitima. Moramo i o tome pričati. Ne pristajem da budemo tema u široj javnosti samo par puta godišnje i samo kada se dogodi nešto loše. Istina je najvažnija, ali isto tako nećemo dopustiti da socijalni radnici budu dežurni krivci ili ilustracija neučinkovitog sustava. A ne, ne. Posve suprotno. Socijalni radnici rade savjesno i profesionalno, usprkos takvom sustavu i to je ono što želim da se zna”, poručio je Ilijaš.
Svjetski dan socijalnog rada tradicionalno se u našoj zemlji obilježava i kao Dan otvorenih vrata sustava socijalne skrbi. Socijalni radnici u cijeloj zemlji i ove godine su svoj dan obilježili različitim aktivnostima s posebnim naglaskom na zagovaranje socijalne pravde i prava najranjivijih socijalnih skupina, promicanje važnosti ljudskih odnosa, jačanje društvene solidarnosti i globalne povezanosti u cilju izgradnje održivog društva po mjeri svake osobe.
U povodu Svjetskog dana socijalnog rada uručene su i nagrade Hrvatske udruge
socijalnih radnika istaknutim stručnjacima i organizacijama koje su svojim djelovanjem posebno doprinijeli razvoju profesije i unapređenju socijalne skrbi.
Svjetski dan socijalnog rada organizirala je Hrvatska udruga socijalnih radnika uz podršku Hrvatske komore socijalnih radnika, a svečanosti su prisustvovali izaslanica predsjednika RH Zorana Milanovića, državna tajnica u Ministarstvu rada, mirovinskog sustava, obitelji i socijalne politike Marija Pletikosa, izaslanica gradonačelnika Grada Zagreba Tomislava Tomaševića i brojni drugi uzvanici.

Sudjelovanje na događanjima

· Predsjednik Komore Antun Ilijaš sudjelovao na sastanku kod Pravobraniteljice za djecu, vezanom uz problematiku nedostatka smještajnih kapaciteta s kojom se nose socijalni radnici zaposleni u sustavu socijalne skrbi. 
· Predsjednik Komore Antun Ilijaš sudjelovao na obilježavanju 70. godišnjice Studijskog centra socijalnog rada Pravnog fakulteta u Zagrebu, 22. rujna 2022. godine kojom prigodom se obratio skupu „Pozdravljam vas, sve okupljene, u ime Hrvatske komore socijalnih radnika i u svoje osobno ime. Uvijek se s posebnim veseljem odazovem pozivu koji dolazi iz Studijskog centra socijalnog rada kao izvora novih generacija socijalnih radnika. Socijalnih radnika koji će nastaviti živjeti svoj poziv s mladenačkim entuzijazmom unatoč izazovima koji prate našu profesiju desetljećima, izazovima od kojih mnogi još uvijek nisu riješeni, dok se s društvenim promjenama javljaju novi. Da budem potpuno jasan, taj entuzijazam je ono što nas drži i kao struku i kao poziv, i taj entuzijazam je u potpunosti opravdan. Jer, volim to ponoviti s razlogom – malo koja struka u tolikoj mjeri mijenja ljudske živote nabolje i nudi mogućnost da svakoga dana iznova na najizravniji način činimo ovaj svijet boljim mjestom. U većini slučajeva to uspijevamo nakratko, možda na samo jedan dan, možda za mali broj ljudi, i možda u samo jednom segmentu života, ali imamo tu privilegiju u životu jedne osobe učiniti svijet boljim mjestom. Svaki dan koji je našim korisnicima olakšan ili poboljšan zahvaljujući našem radu je naša najveća pobjeda. Budimo svjesni toga, budimo ponosni na to i čuvajmo taj svoj entuzijazam kao pogonsko gorivo za svaki novi radni dan, za svaki novi izazov, za svakog novog korisnika. U programu današnjeg skupa istaknuto je pitanje našeg identiteta. Namjerno sam odmah u početku svog obraćanja u prvi plan istaknuo privilegiju da poboljšavamo tuđe živote, samo da ne pokleknemo pod teretom slika i naljepnica koje nas okružuju – od administrativnih i birokratskih zadaća koje smo dužni raditi do tragičnih priča koje se u našem svijetu socijalne skrbi nažalost događaju. Volio bih da smo svi svjesni toga da naš identitet na prvom mjestu određujemo mi socijalni radnici sami, odnosom prema drugima, ali i odnosom prema sebi. Kad kažem „da smo svi svjesni“ mislim na sve dionike sustava socijalne skrbi, od fakulteta koji obrazuje buduće socijalne radnike, preko tijela koja okupljaju sadašnje socijalne radnike poput Komore i Udruge boreći se za položaj i standarde struke, pa sve do nadležnog Ministarstva koji oblikuje i provodi politike socijalne skrbi. Svatko od nas u tom trokutu mora biti svjestan svoje odgovornosti da taj trokut bude čvrst i stabilan kako bi u svakom trenutku u središtu tog trokuta bili naši korisnici i pritom se osjećali sigurno i zaštićeno. Na kraju dana, zbog naših korisnika svi mi postojimo – i fakultet, i Komora, i Ministarstvo. Da bi taj trokut funkcionirao i bio na korist korisnika, po mom mišljenju, dva su temeljna preduvjeta – suradnja i spremnost na promjene. Suradnja podrazumijeva maksimalno uvažavanje, otvorenost i konstruktivnost svih dionika da bi cjelokupni proces od obrazovnog sadržaja do državnih politika bio temeljen na svakodnevnom iskustvu iz prve ruke. Spremnost na promjene podrazumijeva prilagodbu svakog od nas na izazove i okolnosti koji nas okružuju, uključujući i one koji su posljedica strelovitih društvenih promjena koje značajno mijenjaju naš svakodnevni život. Za oba ova elementa nužno je da u kontinuitetu surađujemo, jer jedni bez drugih ne možemo. Ako svatko od nas vuče na svoju stranu, najkraći kraj će izvući korisnici. A siguran sam da to nitko ne želi. Završit ću citatom za kojeg vjerujem da najbolje oslikava socijali rad u cjelini. Kako odrastate, otkrit ćete da imate dvije ruke, jednu za pomaganje sebi, a drugu za pomaganje drugima.“
· Predsjednik Komore Antun Ilijaš u rujnu je sudjelovao na Psihošpanciru, gdje je predstavio trenutačne zajedničke aktivnosti komora i aktualnosti vezane za rad svake od njih
· Predsjednik Komore Antun Ilijaš u listopadu je sudjelovao na 29. konferenciji hrvatskih psihologa na okruglom stolu “Otpornost stručnjaka koji rade s djecom i mladima – postojeće stanje i kako ga unaprijediti” koji je za cilj imalo razmjenu iskustva i naglašavanje važnosti jačanja osobnih kapaciteta stručnjaka te poticanje na međusektorsku suradnju.
· Sudjelovanje na XI. Konferenciji socijalnih radnika od 16. do 18. svibnja 2022. godine u Svetom Martinu na Muri gdje se kritički progovaralo o napetostima i kontradiktornostima socijalnog rada u aktualnom vremenu kroz tri koncepta: identitet, moć i promjena - Identitet profesije oblikuje se i redefinira u kontekstu u kojemu socijalni rad djeluje, no profesija će se održati onoliko koliko će njeni temeljni elementi biti otporni pred vanjskim pritiscima. Pitanje moći ne odnosi se samo na razinu utjecaja, nego i na snagu profesije da zadrži svoju autonomiju u djelovanju. Sve unutarnje proturječnosti profesije treba shvatiti kao priliku koja ju pomaže redefinirati za novo razdoblje koje je pred nama. Za socijalne radnike savez s korisnicima jedno je od temeljnih načela profesije. 
· Sudjelovanje Antuna Ilijaša i Ines Furda na stručnom skup pod nazivom „Socijalni radnik u zaštiti mentalnog zdravlja“ održanom 01.lipnja 2022. godine u Neuropsihijatrijskoj bolnici dr. Ivan Barbot Popovača 
Ostvarene pogodnosti za članove
· Uniqa osiguranje - dopunsko i dodatno zdravstveno osiguranje 
· Arag osiguranje -  polica osiguranja pravne zaštite 
· popusti na razne vrste osiguranja (auto osiguranje, osiguranje nekretnine…) 
· pravo na jedan besplatan pravni savjet godišnje 
· pogodnosti Privredne banke Zagreb
· pogodnosti Addiko banke
· pogodnosti za estetski centar i stomatološke usluge 
· pogodnosti u Clean Express-u, HNK Rijeka, HNK Osijek, KD Vatroslava Lisinskog, INA-i, Tifon-u

Ostalo
· Središnji državni ured za razvoj digitalnog društva dostavio je dopis sa zamolbom za donošenjem Odluke o imenovanju odgovorne osobe za elektronički unos i ažuriranje podataka u Središnji registar državne imovine, a sukladno članku 4. stavku 1. Zakona o Središnjem registru državne imovine (Narodne Novine 112/18) - imenovana Ines Furda
· Sudjelovanje u izradi dokumenta standarda zanimanja-socijalni radnik koje je upisano u registar zanimanja Hrvatskog kvalifikacijskog okvira
· Objavljen Apel premijeru Plenkoviću - Novim Zakonom o socijalnoj skrbi predlažu se slični organizacijski oblici i rješenja koja su se u ranijim pokušajima reforme pokazala promašena, ali se uopće ne pokušavaju riješiti gorući problemi koji prijete raspadom sustava socijalne skrbi. Sustav socijalne skrbi je potreban najranjivijim skupinama društva, kojima treba omogućiti dostojanstven život i poticati ih u svim životnim mogućnostima, a ne oduzimati im dostojanstvo i smanjivati im životne mogućnosti, te ih još dublje gurati u teškoće i probleme. Zato umjesto potpuno centraliziranog trebamo fleksibilan sustav koji će odgovoriti na velike regionalne različitosti naše zemlje. Također, želimo Vam skrenuti pažnju da će ovom reformom koja uključuje i izmjene pet komorskih zakona (socijalnih radnika, psihologa, socijalnih pedagoga, edukacijskih rehabilitatora i psihoterapeuta) doći do gašenja ovih strukovnih organizacija zbog apsolutne kontrole resornog ministra nad njihovim radom. Službenu i javnu podršku našem zalaganju za stvarnu reformu socijalne skrbi, decentralizaciju, autonomiju i neovisnost sustava i struke, dali su i Međunarodna federacija socijalnih radnika i sedam komora iz drugih sustava poput Hrvatske odvjetničke i Hrvatske obrtničke komore. Upravo mi smo ti koji su javno ukazali da zakoni koji se donose nisu u skladu s Ustavom RH i drugim nacionalnim i EU propisima i zato smo duboko zabrinuti da je Vlada odlučila podržati prijedloge ovakve reforme sustava socijalne skrbi. Vjerujemo da još uvijek ima mogućnosti da zajedno kreiramo sustav socijalne skrbi koji koristi više od pola milijuna građana Republike Hrvatske i zato Vas ovim putem molimo za hitnu reakciju. Za osobe s invaliditetom, obitelji u riziku, naše građane koji trpe siromaštvo i druge životne teškoće, socijalne radnike, psihologe, socijalne pedagoge, edukacijske rehabilitatore, pravnike i ostale stručnjake koji trajno ostaju u ovom sustavu, predložena reforma je dugoročno štetna. Država je onoliko socijalna, kvalitetna i civilizirana koliko skrbi o svojim najslabijim članovima društva. Želimo vjerovati da je Vama stalo do najranjivijih skupina našeg društva, što ste pokazali u više navrata. Zato apeliramo na Vas predsjedniče Vlade - nemojte dopustiti da Republika Hrvatska bude socijalna država samo na papiru.
· Medijske objave povodom napada na socijalne radnike u Međimurju i Vinkovcima - Zgroženi smo napadom na socijalne radnike. Unatoč činjenici da socijalni radnici pomažu najugroženijim korisnicima, odlaze na teren i prioritet im je zaštita djece i nemoćnih, umjesto pohvala za svoj nesebičan rad često su izloženi uvredama, prijetnjama i raznim napadima. Pozivamo sve nadležne institucije na žurno postupanje u skladu sa zakonom kako bi se omogućio nesmetani rad socijalnih radnika i neometano pružanje podrške i pomoći svim korisnicima, a na što je prethodno opetovano i višekratno upozoravano. Dajemo podršku svim socijalnim radnicima, ali i drugim kolegama u sustavu socijalne skrbi, kao i svim kolegama u zdravstvu, pravosuđu i drugim javnim službama koji svakodnevno rade za dobrobit korisnika. Svi smo mi odabrali svoj poziv s namjerom da služimo društvu i ovakve neugodnosti i problemi nas neće omesti u obavljanju naših dužnosti. Prilikom rada na terenu s ciljem izvršavanja nadzora i provjeravanja uvjeta življenja malodobnog djeteta, socijalna radnica je pretrpjela fizički napad tijekom obavljanja svog posla. S obzirom na situaciju, zahvalni smo što su se u trenutku događaja na terenu nalazili i policijski službenici koji su brzom reakcijom spriječili eskalaciju ove situacije. Svaki put ovakva vijest jednako nas pogodi, rastuži i razljuti. Učestalost ovih incidenata, iako jako uznemirujuća, dodatno nas motivira da kontinuirano radimo na poboljšanju uvjeta rada i sigurnosti svih naših članova i djelatnika sustava. Posebno smo posvećeni našim korisnicima koji su nam na prvom mjestu i uvijek im želimo pružiti kvalitetnu uslugu koju i zaslužuju.

NADZORNI ODBOR

Sjednice Nadzornog odbora održane su u skladu sa  Statutom Komore i Poslovnikom o radu Nadzornog odbora Komore kao i važećim epidemiološkim mjerama. Izvršen je uvid u propisanu dokumentaciju i službene dokumente, u stanje na računu, knjigu blagajne. S danom 30.11.2022.g. saldo iz Blagajničkog izvještaja iznosi 4.169,23 kn. S danom 13.12.2022.g. stanje na računu iznosi 2.401,565,95 kn, a stanje u gotovinskoj blagajni je 2.642,70 kn. Uvidom u propisanu dokumentaciju i službene dokumente utvrđeno je da su isti propisano sortirani i da se adekvatno čuvaju. Napravljen je uvid  u službena putovanja, te je utvrđeno da su putni nalozi uredno ispunjeni i ovjereni. Članovi Nadzornog odbora su u aktivnoj komunikaciji s tajnicom i predsjednikom Komore. Nadzorni odbor konstatira da Komora posluje u skladu sa Zakonom, Statutom i dr. propisima.
DISCIPLINSKI SUD
Disciplinski sud Hrvatske komore socijalnih radnika je od početka 1.1.2022. godine održao 17. sjednica. 
Tijekom 2022. godine, disciplinski sud je u rad uzeo 36 prijava od kojih su:
· 4 prijave odbijene (1 zbog anonimnosti, a 3 jer nisu bile ispunjene pretpostavke za daljnje vođenje disciplinskog postupka), 
· 12 oslobođeno odgovornosti, 
· 2 mjere opomene i 
· 1 mjera trajnog oduzimanja licence.
Za 17 prijava se čeka dokumentacija i u fazi su završetka.

ETIČKO POVJERENSTVO
Etičko povjerenstvo sastalo se na konstituirajućoj sjednici 11. 3. 2022. godine. Od mjeseca ožujka članice Povjerenstva našle su se na dvije sjednice putem Zoom aplikacije, jednoj sjednici u sjedištu Komore te su jednu sjednicu održane elektronski. U razdoblju od ožujka 2022. zaprimljen je jedan predmet na razmatranje te su članice Povjerenstva dale svoje mišljenje u tom predmetu i zatražile dopunu dokumentacije koja do današnjeg datuma nije stigla. Osim toga, članice Povjerenstva radile su na izradi Poslovnika o radu te su na zadnjoj sjednici 28.11.2022. usvojile navedeni Poslovnik. Članice povjerenstva jednoglasno su se dogovorile da će nastaviti s redovitim sjednicama, najmanje jednom u tri mjeseca te da će raditi na iniciranju edukacija vezanim uz etiku i etička pitanja u socijalnom radu.
POVJERENSTVO ZA STRUČNA PITANJA I TRAJNO USAVRŠAVANJE
Tijekom 2022. godine povjerenstvo je održalo ukupno 17 sjednica. Na svakoj sjednici rješavali su se predmeti individualnih prijava stručnog usavršavanja članova Komore, predmeti grupnih prijava organizatora stručnih usavršavanja kao i zahtjevi za smanjenje broja bodova potrebnih za održavanje odobrenja za samostalan rad. Povjerenstvo je radilo na izmjenama Pravilnika o načinu provođenja, sadržaju, rokovima i postupku stručnog usavršavanja temeljem komentara Ministarstva nadležnog za poslove socijalne skrbi. Tijekom 2022. godine Povjerenstvo je izradilo anketu s ciljem stjecanja uvida u područja stručnog usavršavanja koja zanimaju članove Komore kako bi se pri planiranju aktivnosti Komore moglo uzeti u obzir i interese članstva. Započelo se s izradom javnog poziva za prikupljanje ponuda za izvođenje stručnog usavršavanja organiziranog od strane Komore. Također, započelo se s radom na planu stručnih usavršavanja za 2023. godinu.
POVJERENSTVO ZA STRUČNI NADZOR
Povjerenstvo za stručni nadzor u 2022. godini održalo je 13 (trinaest) sjednica. Potrebno je istaknuti da je Povjerenstvo radilo u punom sastavu, osim na dvije sjednice kada su  izostale dvije članice, koje su opravdale izostanak. Na sjednicama su se rješavala sva pitanja sukladno Pravilniku o stručnom nadzoru: Izrada prijedloga liste za provoditelje stručnih nadzora; Izrada plana redovnih stručnih nadzora za 2022. godinu, Usklađivanje dokumenta s pravilnikom i zakonom za provoditelje; rješavanje  podnesaka upućenih od strane Ministarstva te podnesaka od strane pravnih i fizičkih osoba; u listopadu je objavljen poziv za prijavu za dopunu Liste stručnjaka; Realizacija godišnjeg plana redovnih nadzora i Provođenje izvanrednih stručnih nadzora po preporuci Pravobraniteljice za djecu. Održana su dva sastanka sa stručnjacima s Liste stručnjaka za provođenje stručnih nadzora (lipanj i rujan). U 2022. godini planirano je da će se provesti 25 redovnih stručnih nadzora nad radom ovlaštenih socijalnih radnika. Povjerenstvo je odlučilo da se redovni nadzori provedu nad radom ovlaštenih socijalnih radnika u ustanovama koje skrbe o starijim i nemoćnim osobama. Tijekom realizacije utvrđeno je da u dva privatna doma za starije i nemoćne osobe nema  zaposlenih ovlaštenih socijalnih radnika, tako da je pokrenuto 15 postupaka, dvije odluke su stavljene van snage jer su dva ovlaštena socijalna radnika na duljem bolovanju. 
U 2022. godini provedeno je:
· 13 redovnih nadzora i 
· 7  izvanrednih je u tijeku provođenja. 
U svim redovnim nadzorima je utvrđeno da ovlašteni socijalni radnici djelatnost socijalnog rada obavljaju etično i  u skladu s priznatim metodama i dostignućima u djelatnosti socijalnog rada.
POVJERENSTVO ZA PROFESIONALNU DJELATNOST SOCIJALNOG RADA
Povjerenstvo za profesionalnu djelatnost socijalnog rada novo je povjerenstvo ustrojeno 29.04.2022. godine pri Hrvatskoj komori socijalnih radnika u skladu sa zakonskim odredbama koje omogućavaju fizičkim osobama ili obrtima obavljanje djelatnosti socijalnog rada, odnosno pružanje usluga savjetovanja i pomoć u kući. Na prvoj konstituirajućoj sjednici Povjerenstvo je upoznato s djelokrugom rada Povjerenstva od strane Predsjednika Hrvatske komore socijalnih radnika Antuna Ilijaša. Za daljnji rad povjerenstva dogovoreno je ustrojavanje potrebnih akata o radu povjerenstava, poslovnik i pravilnik. Poslovnik rada Povjerenstva izrađen je od strane predsjednice Povjerenstva, odobren od strane pravne podrške HKSR i usvojen na 2. sjednici Povjerenstva, jednoglasno od strane svih članova povjerenstva.  U 2022. godini nije bilo zahtjeva za obavljanje djelatnosti socijalnog rada kao profesionalne djelatnosti te je Povjerenstvo utvrdilo kompleksnost izrade Pravilnika kojim je potrebno definirati niz radnji i ulogu Povjerenstva u izradi stručnih mišljenja i konačnog mišljenja, privremenog rješenja i konačnog rješenja za pružanje usluga kao profesionalne djelatnosti ili obrta. Povjerenstvo je definiralo smjernice za izradu Pravilnika, kao i uključivanje svih članova Povjerenstva u izradu istog. Kako je u skladu sa zakonskim odredbama, potrebno definirati ulogu Povjerenstva, a koje predstavlja novu paradigmu da se omogući socijalnim radnicima u budućnosti otvarati privatnu praksu, Povjerenstvo je definiralo slijedeće korake u izradi Pravilnika i rada Povjerenstva.
POVERENSTVO ZA PROVJERU UVJETA ZA STJECANJE ODOBRENJA ZA RAD
Obzirom da je Komora ovo Povjerenstvo oformila krajem ožujka 2022. godine odmah se krenulo u formiranje istoga, izradu i donošenje Poslovnika o radu te izradu Pravilnika sa popratnom dokumentacijom (obrazloženje, zahtjev za polaganje ispita te zapisnik). 
POVJERENSTVO ZA USPOREDBU STRUČNIH KVALIFIKACIJA I PROVJERU KOMPETENTNOSTI
Povjerenstvo je započelo s radom 28.2.2022. te je do 1.12. 2022. održalo 17 sastanaka od kojih su neki bili u proširenom sastavu. Članice Povjerenstva u nekoliko su navrata zatražile konzultativni sastanak s predstavnicima HKSR i članicama prethodnog sastava Povjerenstva radi razmjene iskustava vezano uz donošenje rješenja u postupku priznavanja inozemnih stručnih kvalifikacija za obavljanje regulirane profesije – socijalni radnik. Sudionici su raspravljali o primjerenosti kriterija u pojedinim predmetima s obzirom na stručne kvalifikacije kandidata u dosadašnjoj praksi, imenovanju mentora koji će imati ključnu ulogu u vođenju kandidata kroz postupak prilagodbe, upisu u pripravničku knjižicu te Pravilniku o postupanju Pravnog fakulteta na zahtjev HKSR kao i usuglašavanja oko završne verzije Hodograma koji se počeo primjenjivati od 1.10.2022. godine. Osim rješavanja pojedinačnih zahtjeva koji su redovito stizali na Povjerenstvo, članovi su raspravljali o sadržajnim nejasnoćama vezanim uz obrazloženja u sklopu novih uputa Ministarstva te o argumentima iz obrazloženja dopunskih mjera. Od 28.2.2022. do 1.12. 2022. održano je ukupno 15 sjednica Povjerenstva te dva susreta u svrhu konzultacija te upoznavanja novih članica s načinom i sadržajem rada Povjerenstva. 
- broj zaprimljenih zahtjeva za priznavanje inozemne stručne kvalifikacije za obavljanje regulirane profesije – socijalni radnik u 2022. godini: 
· ukupno zaprimljenih zahtjeva - 23 
· riješenih – 17 (od čega 7 odbijenih, a za 10 je doneseno privremeno rješenje uz dopunski mjeru razdoblje prilagodbe do tri godine)
Nije doneseno niti jedno rješenje s mjerom provjere kompetentnosti, niti jedno rješenje o priznavanju inozemne stručne kvalifikacije kao niti jedno rješenje o djelomičnom pristupu reguliranoj profesiji-socijalni radnik.

POVJERENSTVO ZA ODNOSE S JAVNOŠĆU
Tijekom 2022. godine Povjerenstvo za odnose s javnošću održalo je 15 sjednica od kojih je 13 održano elektroničkim putem korištenjem ZOOM aplikacije, a 2 sastanka u uredu Hrvatske komore socijalnih radnika. Tijekom 2022. godine Povjerenstvo je u suradnji s Agencijom Narativ pokrenulo objavu mjesečnih Newslettera Komore socijalnih radnika te su pripremljena 2 broja Newsletter-a. Započeta je priprema 3. broja Newsletter-a te se u 2023. godini namjerava nastaviti s praksom pripreme mjesečnih izdanja Newslettera. Povjerenstvo za odnose s javnošću je u suradnji s Agencijom Narativ uvelo praksu tjednih sastanaka kako bi osigurali pravovremenu pripremu sadržaja za Newsletter te redovito praćenje individualnog doprinosa članova Povjerenstva. Tijekom 2022. godine ostvarivana je redovna komunikacija i koordinacija s uredom HKSR te predsjednikom, a pojedini članovi Povjerenstva su ostvarili suradnju s drugim Povjerenstvima Komore, a kako bi osigurali aktivnu koordinaciju u svrhu pripreme Newsletter-a. U suradnji s Tajnikom HKSR-a, Ines Furda, osigurano je poštivanje GDPR-a u procesu objave mjesečnih izdanja Newsletter-a. Naime, sve osobe čiji osobni podaci ili fotografije budu objavljivani u Newsletteru, slani putem e-maila članovima HKSR-a, internetskoj stranici HKSR-a ili profilima HKSR-a otvorenim na društvenim mrežama potpisuju privolu odobrenu od strane Službenika za zaštitu podataka. Tijekom 2022. godine izrađen je i nacrt prijedloga Pravilnika o radu Povjerenstva za odnose s javnošću, a završne dorade biti će izvršene u suradnji s pravnikom Hrvatske komore socijalnih radnika tijekom prvog tromjesečja 2023. godine.
SEKCIJA SOCIJALNIH RADNIKA ZAPOSLENIH U ZDRAVSTVU
- Konstituirajuća sjednica novog vodstva Sekcije socijalnih radnika u zdravstvu gdje se jednoglasno međusobno izabiru funkcije članova vodstva Sekcije
- Primopredaja dokumentacije vodstva Sekcije tajnici 
- Izrađuje se Poslovnik o radu Sekcije socijalnih radnika zaposlenih u zdravstvu 
- Izrađuje se Plan i program rada novog vodstva Sekcije (2022) sa strategijom stručnog usavršavanja 
- Kontinuirana komunikacija i suradnja s članovima Sekcije putem maila i telefonski (predstavljanje novog vodstva, ponovno slanje ankete s opisom poslova socijalnih radnika u zdravstvu, poziv na stručni skup, poziv za uključivanje i  sudjelovanje na e-savjetovanju, dogovor vezano uz obraćanje nadležnim službama/institucijama a po pitanju promicanja statusa socijalnih radnika u zdravstvu) 
- Vođenje i ažuriranje evidencije članova Sekcije 
- Vođenje potrebne dokumentacije vodstva Sekcije 
- Ukupno 5 sjednica vodstva Sekcije tijekom 2022.godine 
- Organiziran jedan Stručni skup/sastanak za članove Sekcije na temu „Socijalni radnik u sustavu zdravstva“ 12.5.2022. godine (predstavljanje novog vodstva članovima Sekcije, zajednička rasprava, definiranje djelokruga rada i opisa poslova socijalnih radnika u zdravstvu kao i problemskih područja/prepreka u radu te razmjena iskustva i primjera dobre prakse kako bismo u narednom periodu bili što djelotvorniji u promicanju socijalnih radnika u zdravstvu)
- Sastavljanje Izvješća sa Stručnog sastanka Sekcije 
- Sastavljanje Zapisnika sjednica vodstva Sekcije 
- Sudjelovanje na 3.izvanrednoj skupštini HKSR 
- Izrađuje se Plan i program rada vodstva Sekcije (2023) sa strategijom stručnog usavršavanja 
- Suradnja sa vodstvom novoosnovane Sekcije socijalnih radnika pri Centrima za socijalnu skrb  
- Suradnja s ostalim tijelima HKSR 
- Komentar vodstva Sekcije na nacrt prijedloga Zakona o izmjenama i dopunama Zakona o zdravstvenoj zaštiti
- Ostale aktivnosti sukladno Pravilniku i Poslovniku 

SEKCIJA ZAPOSLENIH U CENTRIMA ZA SOCIJALNU SKRB
- listopad 2022. godine održana konstituirajuća sjednica Sekcije zaposlenih u centrima za socijalnu skrb RH, putem zoom aplikacije s početkom u 12.00 sati
- studeni 2022. godine održana 2. sjednica Sekcije zaposlenih u Centrima za socijalnu skrb Hrvatske komore socijalnih radnika 
- izrađen Program rada Sekcije zaposlenih u Centrima za socijalnu skrb Hrvatske komore socijalnih radnika 
- izrađen Poslovnik o radu Sekcije zaposlenih u Centrima za socijalnu skrb Hrvatske komore socijalnih radnika 

SEKCIJA ZAPOSLENIH U CIVILNOM SEKTORU
U 2022. godini sekcija socijalnih radnika zaposlenih u civilnom društvu započela je sa svojim radom danom 12.10.2022. godine kada je održana 1. Sjednica na kojoj je izabrano vodstvo sekcije. Vodstvo sekcije je potom izradilo Poslovnik o radu Sekcije zaposlenih u civilnom sektoru te je isti izglasan i usvojen na 2. Sjednici koja je održana 28.11.2022. godine. Uz usvojeni Poslovnik na 2. sjednici je također izglasan i zapisnik s prve sjednice te je izabrana tajnica sekcije. Na drugoj sjednici osim gore navedenog, raspravljalo se i o kreiranju programa rada sekcije za slijedeću godinu te o širenju broja članova koji su učlanjeni u sekciju socijalnih radnika u civilnom društvu.
CERTITUDO (zastupanje članova u zaštiti profesionalnih interesa)
U 2022. godini, po policama Arag osiguranja, pravna zaštita je pružena za 85 članova na što je potrošeno/rezervirano sredstava u iznosu od cca 136.173,26 kuna. U te troškove pravne zaštita ulaze  pravni savjeti te nekoliko pokrenutih postupaka (1 kazneni, nekoliko na području odštetno-pravne zaštite). 
Polica profesionalne odgovornosti koju članovi imaju mogućnost sami uplaćivati, a koja je sklopljena 01.06. ove godine, do 30.11. je uplatilo 15-ak članova. Upiti o pogodnostima zaprimaju se na tjednoj bazi, te se članovima pomaže i asistira oko različitih sklapanja polica i ostvarivanja prava po policama.

AGENCIJA NARATIV
U okviru godišnje suradnje Hrvatske komore socijalnih radnika i Narativ komunikacija realizirane su sljedeće aktivnosti:
- Izrada komunikacijskog plana s prijedlogom aktivnosti kroz godinu u skladu s planovima Komore za osnivanjem tijela koja bi sudjelovala u realizaciji tog plana
- Sudjelovanje u radu konferencija u organizaciji socijalnih radnika, od planiranja sadržaja, savjetovanja o pozvanim uzvanicima, pripreme informativnih materijala za medije, do stručnih predavanja.
- Priprema medijskih istupa, ključnih poruka i govora čelnika Komore, uključujući prateća priopćenja za medije.
- Kontinuirana priprema odgovora na medijske upite tijekom cijele godine, žurna reakcija na aktualne događaje u kojima su Komora ili socijalni radnici u središtu pažnje javnosti.
- Redoviti sastanci s predsjednikom Komore radi razmjene aktualnih informacija i dogovora oko realizacije planiranih aktivnosti, kao i povremena komunikacija s ostalim članovima radnih tijela Komore.
- Cjeloviti community management koji uključuje redovnu pripremu i objavu tekstova za internetsku stranicu Komore, facebook grupe (javnu i internu grupu), uključujući osmišljavanje i izradu grafika za objave na društvenim mrežama i na internetskoj stranici Komore.
- Podrška pri ustrojavanju Povjerenstva za odnose s javnošću unutar Komore i pomoć u osmišljavanju, u kreiranju sadržaja i naposljetku u lansiranju newslettera Komore.
- Kontinuirana komunikacija s informatičarima Komore oko prilagodbe postojeće infrastrukture za digitalnu komunikaciju, kao i prijedlog unaprjeđenja te infrastrukture.
- Pokretanje Saas mailing softvera Sendinblue kao alata za distribuciju newslettera na e-mail adrese socijalnih radnika, uključujući podršku u migraciji baze podataka.
- Praćenje, prikupljanje i analiza podataka u vezi s objavama newslettera radi učinkovitog upravljanja newslettera kao alata interne komunikacije.
- Redoviti tjedni sastanci s članovima Povjerenstva za odnose s javnošću kao dio procesa pripreme i objave newslettera.

PRIJEDLOZI ZA UNAPREĐENJE RADA OVLAŠTENIH SOCIJALNIH RADNIKA U REPUBLICI HRVATSKOJ
- kontinuirano obavještavanje ovlaštenih socijalnih radnika o radu Hrvatske komore socijalnih radnika elektronskim putem, putem službene web stranice, Facebook i Twitter profila, izradom promotivnih materijala, Newslettera – kontinuirano medijsko krizno i proaktivno komuniciranje
- ugovaranje pravnog savjetovanja i osiguranja ovlaštenih socijalnih radnika, osiguranje od profesionalne odgovornosti
- definiranje aktualnog statusa struke u resorima socijalne skrbi, zdravstva, pravosuđa te odgoja i obrazovanja – uključivanje u javne rasprave i radne skupine vezano uz nove propise
- kontinuirana organizacija stručnih skupova, edukacija, socijalnih akcija
- zaštita digniteta profesije socijalnog rada i utjecaja na nositelje politika u cilju razvoja profesije
- unapređenje suradnje s nositeljima politike
- praćenje i suradnja s medijima kroz objave, demantije i gostovanja
- sudjelovanje u međunarodnim aktivnostima, praćenje i prilagodba standardima Europske unije u području socijalnog rada

U Zagrebu, 28. ožujka 2023. godine

Predsjednik Hrvatske komore socijalnih radnika
mr.sc. Antun Ilijaš, diplomirani socijalni radnik





